## El Consell aprova la pròrroga de la gratuïtat del transport per a jóvens, els descomptes generals del 50 % i la nova targeta ‘Recuperem València’

*** La mesura entra en vigor l’1 de febrer i es prolonga fins al 30 de juny de 2025; la nova targeta per als municipis més afectats per les inundacions tindrà un any de vigència
* S’aplica al TRAM d’Alacant, TRAM de Castelló, Metrovalencia, Metrobús i autobusos**

El Consell ha aprovat el decret llei que prorroga la gratuïtat del transport per a jóvens i els descomptes del 50 % en els títols multiviatge i abonaments temporals, així com la nova targeta ‘Recuperem València’ per als municipis més afectats per les inundacions del mes d’octubre passat.

En este sentit, el decret llei té per objecte la continuïtat fins al 30 de juny de 2025 de les actuals mesures de reducció temporal del preu habitual dels abonaments de transport i de la gratuïtat en els servicis públics de transport terrestre competència de la Generalitat, així com l’establiment de les compensacions per a les concessions als operadors de transport.

La reducció de tarifes en el transport públic col·lectiu de competència de la Generalitat que figurava en els decrets llei 6/2024, de 28 juny, i el 18/2024, de 23 de desembre, i que va suposar estendre les mesures fins al 31 de gener de 2025, es va efectuar amb la incertesa sobre la possible continuïtat del finançament per l’Estat.

Este nou decret llei s’ha aprovat tenint en compte que, si bé el Govern d’Espanya ha mostrat la seua intenció d’aprovar línies d’ajudes per a aplicar reduccions de tarifes en el transport públic durant l’any 2025, fins a la data no ha aconseguit substanciar-les en una norma legal, la qual cosa es considera que haguera pogut provocar una interrupció temporal d’este benefici per a la ciutadania de la Comunitat Valenciana.

En cas d’aprovar-se ajudes estatals per al transport de viatgers, mitjançant resolució de la Conselleria es modificaran els descomptes establits en el present decret llei i s’establiran les condicions necessàries per a vincular l’aplicació dels descomptes al que s’establisca en la normativa de l’Estat, així com les condicions per a facilitar la gestió dels abonaments i títols de viatges.

Les persones titulars d’estos abonaments no necessiten fer cap tràmit per a gaudir d’estos beneficis durant les primeres setmanes d’esta pròrroga que ha aprovat la Generalitat. En els pròxims mesos sí que serà necessària una actualització de la targeta per part de les persones usuàries jóvens.

A més, les persones que complisquen el requisit d’edat (menors de 31 anys) però no disposen d’este abonament, poden sol·licitar-lo en la pàgina web de l’Autoritat de Transport Metropolità de València, Metrovalencia i TRAM d’Alacant, en l’apartat de cita prèvia.

**Targeta ‘Recuperem València’**

En el decret llei s’establix també que una orde de la Conselleria de Medi Ambient, Infraestructures i Territori regularà la targeta ‘Recuperem València’, que permetrà a la població dels municipis més afectats per les inundacions del passat 29 d’octubre gaudir d’un any de transport gratuït.

Els municipis i barris seleccionats són aquells que compten amb més d’un 5 % del parc mòbil de vehicles afectat per les inundacions i abastarà una població de més de 400.000 persones. La sol·licitud del nou títol es realitzarà en els ajuntaments i permetrà viatjar de manera gratuïta en Metrovalencia, Rodalia, EMT, Metrobús i autobusos autonòmics.

Fecha: 28/01/2025